《和陈静斋都宪归休志喜之作 其二》
明代·罗钦顺

亦知动久还思静，应悟其间至妙欤。寒谷春生吹律罢，暮山云返作霖馀。

篱边剩采陶翁菊，床上兼摊老氏书。二十年前尊酒会，秖今吾是老狂夫。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。